《谢杨崇送酒并口味》
宋代·洪刍

剥啄扣门惊昼梦，径知酒客寄新诗。官醅浓泼鸭头绿，雕俎香新牛尾狸。

黄雀披绵为谁好，青州从事与君期。真成烂醉颓然卧，兔走乌飞了不知。

作者简介：宋洪州南昌人，字驹父。洪朋弟。哲宗绍圣元年进士。放意江湖，不求闻达。徽宗崇宁中坐元符上书邪等，降官监汀州酒税，入党籍。钦宗靖康中为谏议大夫。汴京失守，坐为金人括财，流沙门岛卒。有《老圃集》、《香谱》。